Brian Mikkelsen (KF), 2008-05-28:
Jeg vil starte med at takke forslagsstillerne for forslaget.
Piratkopiering er jo et stort problem for vores samfund.
Vi kender ikke det præcise tal på problemets omfang, men vi har en række indikationer, der viser, at piratkopiering både af fysiske produkter og på nettet er stærkt stigende.
Piratkopiering har negative konsekvenser for samfundsøkonomien og for innovation og beskæftigelse.
Piratkopiering på nettet gør, at bl.a. vores komponister, udøvende kunstnere og andre ophavsrettighedsshavere ikke får den betaling for deres rettighed, for deres produkt, som de har krav på, og som gør, at de har mulighed for at leve af deres kreativitet.
Jeg er derfor også enig i, at det er vigtigt, at rammerne for at undgå piratkopiering både på internettet og i den fysiske handel skal være de rigtige.
Der skal bl.a. være gode muligheder for at håndhæve sine rettigheder.
Derfor har regeringen netop også sat fokus på at dæmme op for piratkopiering.
Regeringen nedsatte i januar 2007 en tværministeriel arbejdsgruppe, som skulle udrede problemstillingerne om piratkopiering nærmere, også af piratkopiering på internettet.
Arbejdsgruppen er gået i dybden med at analysere problemet og har bl.a. set på, hvor stort problemet er, hvordan reglerne er, hvordan myndighederne samarbejder osv.
For at mindske problemet er det vigtigt at have en bredspektret indsats, og regeringens initiativer spænder derfor også bredt.
Regeringen har også lagt op til strammere sanktioner og bedre efterforskningsmidler på flere punkter, et styrket samarbejde mellem de danske myndigheder, en styrket international indsats og at ruste virksomhederne bedre og få mere bevidste forbrugere.
På en række områder er Danmark allerede i front, når det gælder om bekæmpelse af piratkopiering.
Reguleringen på ophavsretsområdet er et eksempel; f.eks. har vi allerede i dag en strafferamme på op til 6 år for særlig grove tilfælde af ophavsretskrænkelser.
Når det gælder ophavsretskrænkende materiale på nettet, er det i praksis ofte vanskeligt at retsforfølge krænkeren.
Ofte befinder den krænkende internetside sig f.eks. i udlandet, og i de situationer har rettighedshaveren jo reelt kun den mulighed at få stoppet adgangen til internetsiderne.
Sådan som reglerne er i dag, kan rettighedshaverne med fogedrettens hjælp pålægge bestemte internetudbydere at blokere for adgangen til hjemmesider med ophavsretskrænkende materiale.
Det er typisk film og musik.
Det er imidlertid en tidkrævende proces, og derfor synes jeg også, det er relevant, at man overvejer andre metoder.
Den problemstilling er kortlagt i rapporten fra den tværministerielle arbejdsgruppe.
Et af regeringens initiativer er netop at forfølge spørgsmålet om piratkopiering på nettet yderligere.
Det er vigtigt, at vi finder en løsning, der er hensigtsmæssig for rettighedshaverne, forbrugerne og de virksomheder, der overholder reglerne.
Derfor gennemfører Kulturministeriet som opfølgning på rapporten en møderække for bl.a. at få identificeret og analyseret de tekniske løsninger til at lukke ulovlige hjemmesider og fildelingssystemer yderligere.
Vi vil samtidig følge udviklingen i andre lande.
Det er vigtigt at få afdækket alle de praktiske, økonomiske og retssikkerhedsmæssige konsekvenser af forskellige modeller, hvor internetudbyderne pålægges særlige forpligtelser til at blokere for hjemmesider.
I møderækken deltager bl.a. repræsentanter for Forbrugerrådet, telekommunikationsindustrien og rettighedshaverne.
Første møde blev afholdt den 27. maj 2008, og jeg ser frem til at få forelagt konklusionerne fra møderækken i løbet af efteråret.
Jeg vil igen takke forslagsstillerne for det interessante forslag om oprettelse af et særligt klagenævn for ophavsretskrænkelser på nettet.
Jeg mener, at forslaget er et værdifuldt input i debatten, som vil indgå i drøftelserne i møderækken.
Jeg mener samtidig, at det er for tidligt på nuværende tidspunkt at træffe beslutning om nedsættelse af et nyt nævn, der skal vurdere krænkelserne på nettet, og derfor vil regeringen afvise beslutningsforslaget.